google/wiki40b huggingface dataset:
Paradiplomati

Paradiplomati er internasjonale aktiviteter til områder som ikke er suverene stater, enten det gjelder delstater og regioner eller ikke anerkjente områder og folkegrupper. Avhengige territorier eller delstater i forbundsstater har i enkelte tilfeller opprettet representasjonskontorer i andre land for å fremme sine interesser. Disse kontorene nyter ikke fullverdig diplomatisk status tilsvarende suverene staters ambassader.
Eksempler på slik paradiplomati er den canadiske provinsen Québecs representasjonskontor utenlands, kalt délégation générale, og Færøyenes utenrikstjeneste med sendistovur i Brussel, København, Reykjavík, London og Moskva.
Speculum speculum

Utbredelse

Arten er beskrevet fra delstaten Rondônia i Brasil.
Ligang kullkraftverk

Ligang kullkraftverk er et kullkraftverk i provinsen Jiangsu i det østlige Kina. Det har en installert produksjonskapasitet på 3960 MW fordelt på 6 blokker. Anlegget ble bygd ut 1990–2006, og er deleid av selskapet Citic Pacific.
Solsypress

Karaktertrekk

Solsypress blir 20–35 meter høy, og kjennes på den rødbrune, trevlaktige barken, grenene som ligger flatt horisontalt, stammen er inntil 1 meter diameter. Den har flate, vifteaktige bladskudd på 2–4 mm, som sitter parvis og er skjellaktige med ett stomatabånd under. Den nært beslektede ertesypress (Chamaecyparis pisifera) ved at ertesypress har mindre kongler, og spissede ender på skjellbladene, mens solsypress har avrundede skjellblader uten spiss.
Unge skudd har mer nålaktige blader, inntil 8 mm lange. De ovale frøkonglene modner og blir 7–12 mm brede. De åtte til tolv skjellene på konglen er parvis satt, og modnes om høsten. Den svært like arten  taiwansypress på Taiwan har mindre kongler med bare seks til ti mindre skjell. 
Hele treet er giftig. Arten er sårbar for utryddelse på grunn av hogst for bruk i bygging av templer, bordtennis-racketblad og møbler i Japan. Osakaslottet er i stor grad bygd med denne arten, likeså templene Horyu-ji og Ise-jingū. Trevirket er lyst rosabrunt og lukter svakt av sitron, og motstår forråtnelse godt. Det finnes mange kultivarer, så sikker identifisering av arten er ikke alltid lett.
Friidrett under Sommer-OL 2004 – Spydkast kvinner

Resultater

Alle resultater vises i meter.
Q automatisk kvalifisert.
q kvalifisert ved beste resultater som ikke gir automatisk kvalifisering
DNS startet ikke.
OR markerer olympisk rekord.
NR markerer nasjonsrekord.
PB markerer personlig rekord.
SB markerer beste resultat i sesongen.
NM markerer uten gyldig resultat
DSQ markerer diskvalifisert eller utesluttet.

Kvalifisering

Kvalifiseringsgrensen var satt til 61,00 meter, som 11 deltagere klarte, den resterende finaleplassen ble besatt av den med beste resultatet ellers.
Trichonotolema

Utseende

Små til middelsstore, blanke bladbiller.

Levevis

I likhet med de fleste andre bladbiller lever disse artene på planter. Denne artens vertsplante er ukjent.

Utbredelse

Slekten er bare kjent fra Afrika.
Theo van Gogh (filmregissør)

Drapet

Gogh ble drept i Amsterdam 2. november 2004 av en muslimsk fundamentalist av marokkansk opprinnelse, som reagerte på Goghs sterke kritikk av islam i sine filmer. Før dette var han en ganske ukjent regissør utenfor Nederland. I ettertid er det hans film Submission som har blitt mest kjent.
Drapsmannen, Mohammed Bouyeri, ble 26. juli 2005 dømt til livsvarig fengsel. Retten beskrev i dommen drapet som en terrorhandling. Gogh ble drept av åtte pistolskudd før drapsmannen skar strupen over på ham og satte to kniver i brystkassen hans. Til knivene var det festet et flere siders langt brev med trusler mot vestlige regjeringer, jøder og den kontroversielle somalisk-nederlandske politikeren Ayaan Hirsi Ali.

Virkninger av drapet

Drapet utløste over 20 angrep mot skoler, kirker og moskeer landet over ukene etterpå. Ekstremister på begge sider benyttet anledningen til å utøve vold og hærverk. Drapet førte også til en innstramning av de nederlandske immigrasjons-reglene.

Kontroverser og politisk syn

Gogh levde et bohem-preget liv og var kjent for en rekke kontroversielle meninger. Han var også kjent som motstander av det nederlandske monarkiet og støttet den høyrepopulistiske politikeren Pim Fortuyn som ble drept i 2002. På 80-tallet ble han blant annet kjent for sin sterke kritikk av det han oppfattet som samfunnets «establishment». Han var ansatt i flere blader og aviser, men fikk sparken i mange av dem på grunn av en rekke injurierende utspill. Han hadde også et anstrengt forhold til religioner, og fra slutten av 90-tallet kritiserte han i særdeleshet islam og muslimer. Han støttet også invasjonen av Irak, men distanserte seg noe fra dette i ettertid. Han ble kjent for å slå til de fleste kanter, og tidlig på 90-tallet møtte han kritikk også fra det jødiske samfunnet i Nederland.
I sine siste år hadde han mye kontakt med Ayaan Hirsi Ali som også samarbeidet med ham om den omtalte kortfilmen Submission, en film som både Ali og Gogh mottok dødstrusler for.
Gogh skrev også en rekke bøker, blant annet Allah Knows Best fra 2003 som var en av hans siste.

Annet

Hans oldefar (som også het Theo) var bror av den verdenskjente maleren Vincent van Gogh.
Han var kjent for å ha en nihilistisk verdensanskuelse og for en tildels omfattende bruk av både alkohol og narkotika.
Han etterlot seg ett barn.
Partido dos Trabalhadores

Partido dos Trabalhadores eller PT (portugisisk: Arbeidernes parti) er et venstreorientert politisk parti i Brasil. Partiet ble offisielt stiftet den 10. februar 1980 på Colégio Sion i São Paulo. En del av dem som var til stede på stiftelsesmøtet var: Jacó Bittar, Henrique Santillo, Henos Amorina, Wagner Benevides, José Cicote, Paulo Skromov, Luiz Inácio Lula da Silva, Olívio Dutra, Édson Khair, Manuel da Conceição, Arnóbio Vieira da Silva, Lourin Martinho dos Santos, Mário Pedrosa, Moacir Gadoti og Apolônio de Carvalho. PT ble offisielt godkjent som et politisk parti av Brasils høyesterett den 11. februar 1982.
Innenfor partiet finnes det om lag 30 ulike grupperinger. Disse spenner fra marxister via venstre-sentrumsorienterte, som Lula tilhører, til kristensosialister. Medlemmene omtales gjerne som petistas, som stammer fra akronymet "PT".

Korrupsjonskandale

Sommeren 2005 ble Partido dos Trabalhadores rystet av en stor korrupsjonsskandale, som fikk navnet Mensalão-skandalen. Etter rykter og beskyldninger om en hemmelig pengekasse, ble det satt ned et kongressutvalg som skulle undersøke dette. Det viste seg da at partiet opererte med en hemmelig konto, en Kasse 2, som ble brukt til å kjøpe seg stemmer hos andre partier «penger for stemmer». Denne kontoen inneholdt om lag 100 millioner norske kroner. Som en følge av dette måtte PTs president José Genoino og generalsekretæren samt kassereren Delubio Soares gå fra sine stillinger.
President Lula ble i første omgang lite rammet av skandalen. Til tross for at hans popularitet ble noe svekket, klarte han å gå fri fra anklager om at han ikke kjente til korrupsjonsvirksomheten. Lula kom også med kraftig kritikk av sine gamle partikamerater og han forlangte en total opprydding i partiet.
I midten av august forklarte Duda Mendoca, Lulas PR-ansvarlige under valgkampen i 2002, seg for kongressens etiske komité (CPI). Han forklarte da at Lulas valgkamp for en stor del var finansiert med svarte penger fra et hemmelig fond på Bahamas. Samtidig ble det kjent at Partido dos Trabalhadores ikke bare hadde drevet med korrupsjon, men også hadde drevet med hvitvasking av penger. De nye opplysningene gjorde at Lula ble nærmere koblet til skandalen i PT, og han ble derfor nødt til å kommentere skandalen mer direkte. I en TV-sendt tale ba Lula det brasilianske folk om unnskyldning for skandalen som også truer med å svekke Brasils økonomi. Samtidig varslet han at reglene for valgkampfinansiering skulle reformeres.
Agnes av Poitou

Familie

Hun var datter av Ramnulfidedynastiets hertug William V av Aquitaine (død 1030)  og hans kone, hertuginne Agnes av Burgund. Hun var dermed søster til hertugene William VI, William VII og William VIII. Hennes mors besteforeldre var grev Otto-William av Burgund og Ermentrude av Rheims, datter til Renaud av Roucy.

Regent for Henrik IV

Etter at hennes mann keiser Henrik III døde den 5. oktober 1056, fungerte Agnes som regent for sin mindreårige sønn Henrik IV. Henrik III hadde på sitt dødsleie sikret at sønnen ble valgt til sin etterfølger. Agnes videreførte sin manns politikk med hjelp av sine støttespillere abbed Hugo av Cluny og pave Viktor II.
I 1062 ble den unge keiser Henrik IV bortført i en sammensvergelse ledet av erkebiskop Anno II av Köln og Otto av Nordheim, kjent som Kaiserswerth-kuppet. Kuppet hadde som formål å fjerne Agnes fra tronen, og da Agnes aksepterte å tre tilbake ble Henrik løslatt mens Anno II sammen med erkebiskopene i Mainz og Bremen overtok plassen som regenter.
Agnes flyttet etter hvert til Roma (ca. 1065) og døde der den 14. desember 1077. Hun er begravet i Peterskirken i Roma.
Tom Sheppard

Tom Sheppard er en britisk oppdager, pilot og testpilot for Royal Air Force.

Sahara vest-øst

Sheppard er kjent for å ha ledet den første motoriserte kryssingen av Sahara fra kyst til kyst.  Kjøretøyene brukt var Land Rover 101.  Ekspedisjonen forlot Dakar 26. januar 1975 og brukte 100 dager på 12.060 km med 288 navigasjonspauser og 609 avlesninger av lokal gravitasjon.

Utmerkelser

Sheppard er utnevnt til medlem av Order of the British Empire. Han fikk i 1976 Royal Geographical Society sin Ness-utmerkelse for å fremme forståelsen av geografi og miljø i verden.
Richard Lugar

Bakgrunn

Richard Lugar var sønn av Bertha (født Green) og Marvin Lugar. Han var delvis av tysk slektsbakgrunn. 
Han ble utskrevet fra det private Denison University i Ohio i 1954 og siden fra Pembroke College i Oxford i 1956. Etter universitetet var Lugar tre år i den amerikanske marinen.

Politiker

Lugar var borgermester i Indianapolis før han ble senator. Han prøvde seg som senatorkandidat i 1974, men tapte for den sittende senatoren, demokraten Birch Bayh. To år senere vant han mot den sittende demokraten Vance Hartke. I de fire valgene etter 1988 fikk han over 65 % av stemmene hver gang.
I 2012 ble han utfordret i primærvalget av den mer konservative Richard Mourdouck. Lugar tapte med 39 % mot Mourdocks 61 %. Mourdock tapte selve valget for demokraten Joe Donnelly. Sistnevnte sammenlignet seg med Lugar i reklamesnutter.
Lugar deltok i republikanernes primærvalg forut for presidentvalget i USA i 1996, men uten suksess.
Lugar var i to perioder formann for Senatets utenrikskomite, fra 1985 til 1987, og fra 2003 til 2007.
I 2013 ble Lugar tildelt Presidentens frihetsmedalje.
Nysirkus

Historie

Nysirkus-perioden av utviklingen av sirkus som scenekunst regnes som mellom 1975 og 1985. Fra 1985 og til 1995 snakkes det om sirkus som en egen kunstform. Nysirkus eksisterer fremdeles som en blandingsform, men nå skapes det nye forestillinger som kun er basert på sirkuskunsten. Vi får egne frie kompanier som er basert på kun sjonglering, linedans, trapes osv. Kunstnerisk i sin samtid på høyde med og i forkant av den generelle scenekunsten, men med fokus på sirkus sin egenart, den enkelte disiplin sin egenart. Fra 1995 skapes forestillinger som er rene sirkusforestillinger, blanding av disipliner og ferdigheter, men i helhetlige forestillinger med høy kunstnerisk kvalitet og høy sirkusferdighets nivå. Sirkus som en egen scenekunst i sin samtid er etablert i en rekke land, med Frankrike som foregangslandet.
Bakgrunnen for denne utviklingen av sirkus er mange. Dels skyldes det initiativ fra det klassiske sirkuset, dels skyldes det initiativ fra det frie gruppeteatermiljøet, dels skyldes det initiativ og oppfølging fra det offentlige, dels etablering av sirkusskoler, både private og statlige. Dels skyldes det en stor interesse fra publikum og dels skyldes det også at etter grensene mot Øst-Europa åpnet seg, fikk Vest-Europas scenekunstmiljøer tilgang på en flom av de beste sirkustrenerne og -instruktørene i verden. I dag snakkes det om nysirkus som en undergenre av sirkus, som også det klassiske sirkuset er. Cirque du Soleil f.eks regnes som et neo-klassisk sirkus. Sirkus er i dag en fri scenekunst som er åpen for alle de muligheter og genre som menneskets fysiske ferdigheter kan skape i en forestillingsform.

Scene

Sirkus betyr sirkel og den tradisjonelt klassiske forestillingsformen fikk sitt navn fordi sceneformen var en sirkel med publikum i en sirkel rundt. De første byggene som ble bygget for denne nye forestillingsformen på slutten av 1700-tallet ble kalt The Royal Circus, derav navnet sirkus, sirkusartist osv. I dag er sceneformen brutt ut av konvensjonen sirkus som i en sirkel, selv om noen fremdeles holder fast ved at det er ikke sirkus uten sirkel, selv innen det nye sirkusmiljøet. Enhver sirkusgenre, også det som kaller seg nysirkus, forholder seg til alle mulige sceneformer, om det er sirkel, frontal, site-specific, gate osv. Det finnes ingen regler lenger mht sceneform.

Forestilling

Nysirkus er en betegnelse på et forestillingsfenomen som blander sirkusferdigheter med dans, teater, performance art, show, konsert osv. Hver genre i blandingen er klart adskilt og gjenkjennelig, men sirkusferdigheter er basis og det fremtredende elementet i forestillingen. At det ikke er dyr med i en sirkusforestilling er ikke et kjennetegn, mange nysirkusforestillinger har dyr. Et kjennetegn på nysirkus er en helhetlig kunstnerisk idé og regi.
Nysirkus blir også brukt som betegnelse på forestillinger med sirkusferdigheter av amatører og barn i en pedagogisk og sosial sammenheng. Denne bevegelsen er spesielt knyttet til England fra 1970-tallet og Reg Bolton. Dette er også et utbredt fenomen og bruk av begrepet nysirkus i Norge.
Zhongning

.
Zhongning (kinesisk: 中宁县; pinyin: Zhōngníng Xiàn) er et fylke i byprefekturet Zhongwei i den autonome region Ningxia Hui i Folkerepublikken Kina.
I 1999 var folketallet på 228 713 innbyggere.

Jordbruk

Zhongning er et jordbruksfylke. I tillegg til vanlige jordbruksprodukter fra denne delen av Kina er det blitt satset stort på dyrking av gojibær (lycium barbarum).

Samferdsel

Kinas riksvei 109 løper gjennom området. Den knytter Beijing sammen med Lhasa i Tibet. Den løper vestover fra Beijing via Datong, Yinchuan, Lanzhou og Xining til Golmud før den vender sørvestover mot Lhasa.
Kroneordenen (Belgia)

Kroneordenen (fransk: Ordre de la Couronne, nederlandsk: Kroonorde) er en belgisk orden. Den ble innstiftet 15. oktober 1897 av kong Leopold II og var opprinnelig en orden for Fristaten Kongo, kongens personlige eiendom. Etter at Belgia i 1908 overtok Kongo og gjorde landet til koloni, ble Kroneordenen omgjort til en belgisk fortjenstorden. Den er i dag Belgias nest fornemste orden. Kroneordenen kan tildeles belgiske, så vel som utenlandske statsborgere. Regjerende monark er ordenens stormester. Den administreres av utenriksdepartementet.

Tildeling

Ved innstiftelsen var ordenen tiltenkt belønning for fortjenester av litteratur, kunst og vitenskap, men også innen næringsliv og industri og «for fremme av afrikansk sivilisasjon». Ved overgangen til Belgia ble ordenen innordnet i det belgiske ordensvesen og Kroneordenen tildeles deretter høyerestående statstjenestemenn og militæroffiserer for særlige fortjenester og lang tjeneste.
Split-Dalmatia

Byer og kommuner

Split-Dalmatia er inndelt i 16 byer og 39 kommuner. Folketall fra 2001.
Br. Torkildsen Orgelbyggeri

Br. Torkildsen Orgelbyggeri AS (opprinnelig Brødrene Torkildsen Orgelbyggeri) er Norges eldste orgelbyggeri, etablert av brødrene Iver og Peder Torkildsen i 1882.  Firmaet ble i 1945 organisert som et aksjeselskap under det nåværende navnet.
Opprinnelig produserte Torkildsen-brødrene physharmonika og trøorgler, over 2 000 ble levert fram til 1914. Det første pipeorgelet ble levert til Åsen kirke i 1895. Firmaet vedlikeholder orglene i Nidarosdomen, og restaurerte i 1915 kirkas Steinmeyerorgel.
Orgelbyggeriet holder til i de opprinnelige lokalitetene i Åsen sentrum i Levanger, et ombygd meieri.
Alexander Seippel

Bakgrunn

Han vokste opp i Kristiansand og Frøysnes som sønn av en tyskfødt forretningsmann. Han tok artium i 1868, og ble cand.mag. i 1873 etter studier i gresk og latin. Deretter fulgte om lag 12 år med studier og studiereiser.
Kystfiskeutvalget for Finnmark

Kystfiskeutvalget for Finnmark ble oppnevnt i 30. juni 2006. Utvalget fikk som hovedoppgave å utrede samers og andres rett til fiske i havet utenfor Finnmark. Utvalget ble bedt om å foreta en historisk gjennomgåelse av samers og andres utøvelse av fiske i Finnmark. Utvalget skulle videre utrede blant annet folkerettslige kilder og norsk rett som kunne ha betydning for retten til fiske.
Tidligere høyesterettsjustitiarius, Carsten Smith ble oppnevnt som leder for utvalget. Utvalget leverte sin innstilling, NOU 2008: 5 «Retten til fiske i havet utenfor Finnmark», 18. februar 2008 i Tana. Utvalget har holdt åpne høringsmøter i alle Finnmarks kystkommuner. Formålet med møtene var å innhente informasjon og synspunkter fra de yrkesgrupper og miljøer som er knyttet til fjord- og kystfiske i Finnmark.

Sametingets vedtak

Sametingets plenum diskuterte Kystfiskeutvalgets forslag 29. mai 2008. Sametingets plenum støtter forslaget til Kystfiskeutvalget.

Folkemøter

Sametinget har arrangert flere folkemøter i slutten av 2008 og begynnelsen av 2009. Sametinget har ønsket innspill til det videre arbeidet med Kystutvalgets innstilling. Det har også vært flere møter med samiske fiskeriorganisasjoner om utvalgets forslag.
Halden Idrettslag

Halden Idrettslag (stiftet 27. april 1912) er et idrettslag fra Halden i Østfold. Hovedaktiviteten er friidrett, men klubben har også vært aktiv innen håndball, orientering og skøyter.
Diaré

Diaré (middelaldergresk διάρροια, fra verbet διαρρέω, «renne gjennom») er en lidelse der avføringen skjer hyppig og har en flytende konsistens. Kriteriet for at  en tilstand skal kunne kalles diaré er mer enn tre daglige tømninger av løs til vandig avføring. En skiller også mellom akutt og kronisk diaré.
Avføringsmønsteret kan variere sterkt fra menneske til menneske. For noen kan det være vanlig å ha avføring bare 1-2 ganger i uken. Andre har 1-2 regelmessige avføringer per dag. For å kunne si at et menneske har diaré, er det derfor viktig å få rede på avføringens konsistens.

Årsak

Normalt går maten langsomt gjennom tarmene, og mye av væsken og næringsstoffene suges opp gjennom tarmslimhinnen. Diaré er et tegn på at maten passerer for raskt gjennom tarmene. Det skjer fordi muskelsammentrekningene (peristaltikken) i tarmen er økt. På grunn av den raske passasjen blir ikke de viktige næringsstoffene sugd opp i tilstrekkelig grad, og kroppen vil etter hvert begynne å fungere dårlig. Først er det vann, natrium og kalium som går tapt. Etter hvert, hvis diaréen fortsetter, mister kroppen også aminosyrer og fettløselige vitaminer. 
Årsaken til diaré er oftest infeksjoner i mage-tarmkanalen. Både visse bakterier og virus (særlig norovirus) kan forårsake diaré. Enkelte kroniske sykdommer, for eksempel cøliaki (en slags tarmallergi overfor stoffet gluten), kan gi diaré tidlig i forløpet. Også stress og psykiske påkjenninger kan føre til diaré. Lidelsen kan være et symptom på skade, sykdom eller matforgiftning og er vanligvis forbundet med magesmerter og ofte kvalme og oppkast.

Symptomer

Mange pasienter får luft i tarmen og kolikkliknende smerter. Langvarig diaré kan gi kvalme og nedsatt appetitt. Små barn, gamle og syke er spesielt utsatt for uttørring ved diaré. De vil da få tegn på at de mister for mye væske, for eksempel slapphet, tørre slimhinner og liten og konsentrert urinmengde. Småbarn med bleier vil også lett kunne bli såre og røde rundt endetarmsåpningen.

Behandling og forebyggende tiltak

Som forstoppelse er diaré et symptom som er vanlig å behandle selv uten å oppsøke lege. Ved kortvarig diaré i forbindelse med gastroenteritt er det ofte ikke nødvendig med annen behandling enn tilstrekkelig væsketilførsel for å forhindre uttørring. Et tips for å stoppe/sinke diaré er å blande ut 1-2 skjeer potetmel med vann (må ikke drikkes for ofte, dersom for mye kan resultere i at hele systemet stopper). Man bør unngå fibberrik kost ved diaré.
Loperamid (Imodium) er et stoppende middel som kan brukes ved plagsom akutt diaré og ved kronisk diaré der den underliggende årsaken er kjent. Loperamid bør brukes med forsiktighet ved betennelsessykdommer i tykktarmen, som ulcerøs kolitt, fordi midlet hos disse pasientene øker risikoen for perforasjon av tarmen. Pasienter med nyoppstått diaré som varer utover noen få dager, bør alltid oppfordres til å oppsøke lege med henblikk på årsaksutredning.
It's All in the Game

«It's All in the Game» er en amerikansk populærmusikksang. Den ble en hit for Tommy Edwards i 1958. Carl Sigman skrev teksten i 1951 til en ordløs komposisjon fra 1911 betitlet «Melody in A Major», skrevet av Charles Dawes, senere USAs visepresident under Calvin Coolidge. Det er den eneste nummer én-pophiten som en amerikansk visepresident har vært med på å skrive.
Sangen har blitt en popstandard med coverversjoner av dusinvis med artister. Noen av dem har bltt mindre hitsingler.
Edwards' versjon er rangert som nummer 38 på The Billboard Hot 100 All-Time Top Songs-listen.

«Melody in A Major»

Dawes, en bankpresident samt amatørpianist og -fløytist fra Chicago, komponerte melodien i 1911 i sitt hjem i Evanston. Han spilte den for sin venn, fiolinisten Francis MacMillan, som tok med Dawes' noter til en forlegger. Dawes, kjent for sine føderale utnevnelser og som kandidat til USAs senat, ble overrasket over å finne et portrett av seg selv i et butikkvindu i State Street med eksemplarer av melodien til salgs. Dawes sa spydig: «I know that I will be the target of my punter friends. They would say that if all my notes were as bad as my musical ones, they are not worth the paper they were written on.
Melodien, ofte kalt «Dawes's Melody», fulgte ham inn i politikken, og han begynte gradvis å avsky og høre den hvorhen han befant seg.
Den var én av favorittene til fiolinisten Fritz Kreisler, som brukte den som sitt avslutningsnummer, og i 1940-årene ble den plukket opp av musikere som Tommy Dorsey.

«It's All in the Game»

Sommeren 1951 hadde låtskriveren Carl Sigman en idé til en sang, og det slo ham at «Dawes' Melody» passet til hans sentimentale tekst. Dawes var avgått ved døden i april samme år. 
Den ble spilt inn på plate i 1951 av Carmen Cavallaro, Tommy Edwards, Sammy Kaye og Dinah Shore. Edwards' versjon hadde størst suksess og nådde en førsteplass på Billboard Best Sellers In Stores-listen.
Melodiens register ville ha vært vanskelig å synge, så den behøvde en omstrukturering. Et jazzarrangement ble spilt inn på plate av Louis Armstrong (sang) og arrangør Gordon Jenkins med noe av Armstrongs «most honey-tinged singing». Jenkins kom til å produsere en versjon med Nat King Cole langs de samme linjene.
I 1958 hadde Edwards bare én session igjen av sin kontrakt med MGM Records. Stereoinnspillinger hadde blitt gjennomførbare og det ble besluttet å spille inn en stereoversjon av «It's All in the Game» med et rock and roll-arrangement (Orchestra under the direction of LeRoy Holmes). Singlen ble en hit og lå på førsteplassen på Billboard Hot 100-listen i seks uker fra 29. september 1958 og ble også den siste sangen til å toppe Billboard R&B Best Sellers-listen. I november nådde sangen førsteplassen på den britiske singlelisten. Sangen hjalp til med å gi nytt liv til hans karriere i ytterligere to år.
I 1999 var stereoversjonen med i filmen October Sky, basert på boken Rocket Boys av Homer Hickam, Jr. Hickam sa at det var hans favorittsang på high school og insisterte på den skulle bli brukt i filmen.

Norsk versjon

Steinar Fjeld har skrevet en norsk tekst. På norsk bærer den tiitelen «Det største spillet».